Êrîşên Rûsya yên Dijî Ukrayna Didomin, Pentagon jî Hişyarî Dide
Serokê Ukrayna Volodymyr Zelenskiyy dibêje wî ti tiştekî ku Moskow gotiye wek rastî baer nekiriye.
Karbidestên Ukrayna îro Çarşemê ragihand ku Hêzên Rûsî derdora paytext Kîev û bajarê Chernihiv yê li bakur bombebaran kirine, tevî ku Moskow soz dabû ku operasyonên leşkerî li wir kêm bike. Nêzîkî pênc hefte piştî dagirkirinê, Rûsya heta niha ti bajarên mezin bi dest nexistine. Moskowê gotibû ku wê operasyonên li nêzî Kîev û bajarokê Chernihiv li bakurê bo xurtkirina pêbawerîya dualî yên danûstandinên aştyê kêm bike. Lê, bajarvanê Chernihiv Vladyslav Astroshenko dîyar kir ku bombebarana Rûsî di 24 saetên borî de zêde bûye û pirtir ji 100 hezar kes li bajêr asê mane û tenê bo hefteyekê xwarin û pêdivîyên bijîşkî mane. Astroshenko di hevpeyvînekê de ji CNN re got ku ev yek piştrastîyeke din e ku Rûsya tim derewan dike. Astroshenko da zanîn ku di encama êrîşeke mezin ya ser navenda Chernihiv 25 sivîl birîndar bûne. Walîyê herêma Chernihiv, Viacheslav Chaus jî ragihand ku ew di êrîşên Rûsya de kêmbûnekê nabînin. "Hêzên Rûsî herwiha di sê êrîşên şeva borî de navendên pîşesazî yên li rojavayê Ukraynayê xistine," Chaus got. Walîyê herêma Luhanskê Serhiy Gaidai jî ser Telegramê ragihand ku rûniştgehên sivîlan yên bajarê Lysychansk di sibeha îro de bûne armanca topên giran. Gaidai got ku gelek avahî hilweşîne û tîmên rizgarkirinê hewil didin ku kesên sax rizgar bikin. Walîyê herêma Donetsk dîyar kir ku li herema Mariupol şerekî giran didome û hêzên Rûsî bomberaneke tund pêk tînin. Serokê Ukrayna Volodymyr Zelenskiyy di peyama xwe ya rojane de gotibû ku wî ti tiştekî ku Moskow gotiye wek rastî û bawerpêkirî qebûl nekiriye. "Ukraynî ne mirovên naîf in. Ukraynîyan di van 34 rojên dagîrkerîyê de û di heyama heşt salên borî yên şerê li Donbasê de ew yek baş fêr bûne," Zelenskiyy got. Şêwirmendê Zelenskiy Oleksiy Arestovych jî ragihand ku Moskow hin hêzan ji bakurê Ukrayna ber bi rojhilat ve vediguhêzîne, cîhê ku Rûsya hewil dide ku hêzên serekî yên Ukraynî yên li wir dorpêç bike. Arestovych got ku hin Rûs wê li pişt xwe bimînin li nêzî Kîevê da ku hêzên Ukraynî dorpeç bikin. Ni alîyekî din ve, berdevikê Pentagonê John Kirby eşkere kir ku ku Rûsya dest bi vekişandina hejmareke pir hindik ya hêzên xwe ji çeperên li derdora Kîevê kiriye. Kerby got ku ew gav ji vekişînê pirtir, jinûve bicîhkirinê ye. Kirby hişyar kir ku divê ew hemî bo êrîşeke mezin ya dijî heremên din yên Ukrayna amade bin. "Ev nayê wê wateyê ku xeterîya ser Kîev bi dawî bûye," Kirby got.